ΓΡΑΠΤΗ ΕΡΩΤΗΣΗ E-0406/97 υποβολή: Arthur Newens (PSE) προς την Επιτροπή (13 Φεβρουαρίου 1997)

Θέμα: Απαράδεκτος όγκος ανεκτέλεστων εργασιών στο Γραφείο Εναρμόνισης της Εσωτερικής Αγοράς (εμπορικά σήματα και σχέδια)

Είναι ενήμερη η Επιτροπή για το γεγονός ότι το Γραφείο Εναρμόνισης της Εσωτερικής Αγοράς (εμπορικά σήματα και σχέδια) με έδρα το Αλικάντε της Ισπανίας αντιμετωπίζει απαράδεκτο όγκο ανεκτέλεστων εργασιών; Αναφέρεται ότι οι καθυστερημένες αιτήσεις προς το Γραφείο Εμπορικών Σημάτων της Κοινότητας είναι περίπου 40.000 και έχουν απορριφθεί προσφορές για την απόσπαση έμπειρου προσωπικού το οποίο θα προσφέρει τις υπηρεσίες του.

Τί μέτρα προτίθεται να λάβει η Επιτροπή για την αντιμετώπιση της αφόρητης αυτής κατάστασης;

Απάντηση του κ. Μ. Monti εξ ονόματος της Επιτροπής (2 Απριλίου 1997)

Η Επιτροπή ενημέρωσε το γραφείο εναρμόνισης στο πλαίσιο της εσωτερικής αγοράς σχετικά με της ανησυχίες του αξιότιμου μέλους.

Υπενθυμίζεται ότι το γραφείο εναρμόνισης άρχισε να λειτουργεί την 1η Απριλίου 1996. Η γενικότερα αποδεκτή εκτίμηση πριν από την έναρξη των εργασιών του γραφείου ήταν ότι το 1996 θα υποβάλονταν 15.000 αιτήσεις για κοινοτικό εμπορικό σήμα. Ωστόσο η τελική καταμέτρηση έδειξε ότι υποβλήθηκαν 42.000 αιτήσεις. Η σημαντική αυτή διαφορά μεταξύ της αρχικής εκτίμησης και του πραγματικού αριθμού αιτήσεων αποτελεί την αιτία των προβλημάτων που αντιμετωπίζει το γραφείο σήμερα.

Αφού λάβει την αίτηση για τη χορήγηση κοινοτικού εμπορικού σήματος, το γραφείο πρέπει να εξετάσει κατά πόσο η αίτηση ανταποκρίνεται σε ορισμένα τυπικά κριτήρια. Επιπλέον, η αίτηση πρέπει να μεταφρασθεί σε όλες τις άλλες επίσημες γλώσσες της Κοινότητας και το γραφείο οφείλει να διαβιβάσει την αίτηση στα κεντρικά γραφεία βιομηχανικής ιδιοκτησίας των κρατών μελών τα οποία έχουν δηλώσει στο γραφείο εναρμόνισης ότι θα διεξάγουν έρευνα στα εθνικά μητρώα εμπορικών σημάτων σε σχέση με τις αιτήσεις κοινοτικών εμπορικών σημάτων. όταν λάβει τις εκθέσεις των κεντρικών γραφείων βιομηχανικής ιδιοκτησίας των κρατών μελών, το γραφείο εναρμόνισης οφείλει να τις διαβιβάσει μαζί με τη δική του έκθεση στο πρόσωπο που ζητά το κοινοτικό εμπορικό σήμα. Τουλάχιστον ένα μήνα αργότερα, το γραφείο εναρμόνισης οφείλει να δημοσιεύσει την αίτηση για το κοινοτικό εμπορικό σήμα στο δελτίο εμπορικών σημάτων που εκδίδει σε όλες τις επίσημες κοινοτικές γλώσσες. Αναμένεται ότι υπό κανονικές συνθήκες, όταν το γραφείο εναρμόνισης αποκτήσει κάποιο ρυθμό στη διεκπεραίωση των εργασιών του, ο μέσος χρόνος που θα μεσολαβεί από την υποβολή μέχρι τη δημοσίευση μίας αίτησης για κοινοτικό εμπορικό σήμα θα είναι περίπου ένα έτος.

Προκειμένου να ανταποκριθεί στον αναπάντεχα υψηλό αριθμό αιτήσεων, το γραφείο εναρμόνισης επιτάχυνε την εγκατάσταση του συστήματος αυτόματης εσωτερικής διεκπεραίωσης των εμπορικών σημάτων (Euromarc). Οι φάκελοι λαμβάνουν αμέσως έναν κωδικό και οι αποδείξεις παραλαβής των αιτήσεων αποστέλλονται στους ενδιαφερομένους το ταχύτερο δυνατό. Παρότι σε κάποιο σημείο παρατηρήθηκε μία καθυστέρηση περίπου δύο μηνών, όλες οι αποδείξεις παραλαβής εκδίδονται σήμερα εντός δύο εβδομάδων από την ημερομηνία υποβολής των αιτήσεων. Επιπλέον, διατίθενται πρόσθετοι πόροι για την επίσημη εξέταση των αιτήσεων για κοινοτικό εμπορικό σήμα.

Οι προσλήψεις προσωπικού για τις υπηρεσίες του γραφείου εναρμόνισης (τμήματα εξέτασης, τριτανακοπής και ακύρωσης) έχουν επιταχυνθεί. Σύμφωνα με το διαχειριστικό πρόγραμμά του, το γραφείο εναρμόνισης σχεδιάζει να δημοσιεύσει το 1997 25.000 αιτήσεις και να καταχωρήσει 10.000 (η διαδικασία ολοκληρώνεται με την καταχώρηση). Το χρονικό διάστημα εντός του οποίου τα σήματα θα καταχωρούνται ως κοινοτικά εμπορικά σήματα εξαρτάται κατά πολύ από τον αριθμό των τριτανακοπών που θα υποβληθούν κατά της καταχώρησής τους και από το χρόνο που θα απαιτήσει η διεκπεραίωση των τριτανακοπών από το γραφείο εναρμόνισης και τους ενδιαφερομένους.

Από τα στοιχεία που υποβλήθηκαν για το 1997, απορρέει ότι ένα σημαντικό μέρος των εργασιών μετατέθηκε στο 1998. Ωστόσο, εκτιμάται ότι για το 1998 και τα επόμενα έτη ο αριθμός των αιτήσεων θα είναι περίπου 22.000. Αυτό θα δώσει στο γραφείο εναρμόνισης τη δυνατότητα να μειώσει τον όγκο των συσσωρευμένων αιτήσεων προς διεκπεραίωση από το 1998 και μετά. Σύμφωνα με το διαχειριστικό πρόγραμμα του γραφείου εναρμόνισης, το 1998 θα δημοσιευθούν περί τις 41.000 αιτήσεις ενώ θα καταχωρηθούν άλλες 38.000. Ως αποτέλεσμα, ο αριθμός των δημοσιεύσεων που θα μεταφερθούν στο 1999, είναι 20.000, ενώ ο αριθμός καταχωρήσεων που θα μεταφερθούν στο 1999 είναι 38.000. Δεδομένου ότι το 1999 αναμένονται μόνον περί τις 22.000 νέες αιτήσεις, το γραφείο εναρμόνισης πρέπει να είναι σε θέση να εξασφαλίσει ότι από το 1999 και μετά ο μέσος χρόνος που θα μεσολαβεί μεταξύ υποβολής και δημοσίευσης των αιτήσεων για κοινοτικό εμπορικό σήμα θα είναι περίπου ένα έτος.

Η Επιτροπή θα συνεχίσει να επικουρεί το γραφείο εναρμόνισης στην εξεύρεση λύσεων για τα προβλήματα που αντιμετωπίζει. Η Επιτροπή κατανοεί ότι στο γραφείο εναρμόνισης δεν έχουν γίνει προσφορές για την υποστήριξή του με την απόσπαση προσωπικού από τα κεντρικά γραφεία βιομηχανικής ιδιοκτησίας των κρατών μελών.